CELEX: 62021CN0752
Language: el
Date: 2021-12-07 00:00:00
Title: Υπόθεση C-752/21: Αίτηση προδικαστικής αποφάσεως την οποία υπέβαλε το Administrativen sad — Haskovo (Βουλγαρία) στις 7 Δεκεμβρίου 2021 — JP EOOD κατά Otdel «Mitnichesko razsledvane i razuznavane» v Teritorialna direktsia «Mitnitsa Burgas»

7.3.2022   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 109/15
            
         
      Αίτηση προδικαστικής αποφάσεως την οποία υπέβαλε το Administrativen sad — Haskovo (Βουλγαρία) στις 7 Δεκεμβρίου 2021 — JP EOOD κατά Otdel «Mitnichesko razsledvane i razuznavane» v Teritorialna direktsia «Mitnitsa Burgas»
      (Υπόθεση C-752/21)
      (2022/C 109/22)
      Γλώσσα διαδικασίας: η βουλγαρική
      
         Αιτούν δικαστήριο
      
      Administrativen sad — Haskovo
      
         Διάδικοι στην υπόθεση της κύριας δίκης
      
      
         Αναιρεσείουσα: JP EOOD
      
         Αναιρεσίβλητο: Otdel «Mitnichesko razsledvane i razuznavane» v Teritorialna direktsia «Mitnitsa Burgas»
      
         Προδικαστικά ερωτήματα
      
      
                  1)
               
               
                  Έχει το άρθρο 44, παράγραφος 1, του κανονισμού 952/2013 του Ευρωπαϊκού Κοινοβουλίου και του Συμβουλίου, της 9ης Οκτωβρίου 2013 (1), σε συνδυασμό με το άρθρο 13 της Ευρωπαϊκής Συμβάσεως για την Προάσπιση των Δικαιωμάτων του Ανθρώπου και των Θεμελιωδών Ελευθεριών και το άρθρο 47 του Χάρτη των Θεμελιωδών Δικαιωμάτων της Ευρωπαϊκής Ένωσης, την έννοια ότι αντιτίθεται σε εθνική διάταξη, όπως το άρθρο 59, παράγραφος 2, του Zakon za administrativnite narushenia i nakazania (νόμου περί διοικητικών παραβάσεων και κυρώσεων, στο εξής: ZANN), κατά την οποία στον κύκλο των προσώπων που έχουν δικαίωμα προσφυγής κατά πράξεως επιβολής προστίμου δεν περιλαμβάνεται ο κύριος των αντικειμένων που δημεύτηκαν με την ίδια πράξη, όταν δεν έχει διαπράξει ο ίδιος την επίμαχη αξιόποινη πράξη;
               
            
                  2)
               
               
                  Έχει το άρθρο 22, παράγραφος 7, σε συνδυασμό με το άρθρο 29 και το άρθρο 44 του κανονισμού 952/2013, το άρθρο 13 της ΕΣΔΑ και το άρθρο 47 του Χάρτη, την έννοια ότι αντιτίθενται σε εθνική διάταξη, όπως το άρθρο 232, παράγραφος 1, του Zakon za mitnitsite (τελωνειακού νόμου, στο εξής: ΖΜ), η οποία αποκλείει την άσκηση προσφυγής κατά πράξεως επιβολής προστίμου εκδοθείσας κατά αγνώστου δράστη, όταν με την εν λόγω πράξη μπορεί, κατά το εθνικό δίκαιο, να διαταχθεί η υπέρ του Δημοσίου δήμευση περιουσιακών στοιχείων που ανήκουν σε τρίτο ο οποίος δεν μετέχει στη διαδικασία διοικητικής παραβάσεως;
               
            
                  3)
               
               
                  Έχει το άρθρο 4 της αποφάσεως-πλαισίου 2005/212/ΔΕΥ (2), του Συμβουλίου της 24ης Φεβρουαρίου 2005, σε συνδυασμό με το άρθρο 47 του Χάρτη, την έννοια, per argumentum a fortiori, ότι εφαρμόζεται ακόμη και όταν η πράξη δεν συνιστά αδίκημα και ότι αντιτίθεται σε εθνικές διατάξεις, όπως το άρθρο 59, παράγραφος 2, ZANN, οι οποίες αποκλείουν από τον κύκλο των προσώπων που έχουν δικαίωμα προσφυγής τον κύριο των δημευθέντων περιουσιακών στοιχείων ή προβλέπουν ρητά, όπως το άρθρο 232 ZM, ότι δεν είναι δυνατή η άσκηση προσφυγής κατά πράξεως δυνάμει της οποίας μπορεί, κατά το εθνικό δίκαιο, να διαταχθεί η υπέρ του Δημοσίου δήμευση περιουσιακών στοιχείων που ανήκουν σε τρίτο ο οποίος δεν μετέχει στη διαδικασία διοικητικής παραβάσεως;
               
            
         (1)  Κανονισμός (ΕΕ) 952/2013 του Ευρωπαϊκού Κοινοβουλίου και του Συμβουλίου, της 9ης Οκτωβρίου 2013, για τη θέσπιση του ενωσιακού τελωνειακού κώδικα (ΕΕ 2013, L 269, σ. 1).
      
         (2)  Απόφαση-πλαίσιο 2005/212/ΔΕΥ του Συμβουλίου, της 24ης Φεβρουαρίου 2005, για τη δήμευση των προϊόντων, οργάνων και περιουσιακών στοιχείων του εγκλήματος (ΕΕ 2005, L 68, σ. 49).